CELEX: 32020D1346
Language: hr
Date: 2020-09-25 00:00:00
Title: Provedbena odluka Vijeća (EU) 2020/1346 od 25. rujna 2020. o odobravanju na temelju Uredbe (EU) 2020/672 privremene potpore Helenskoj Republici radi smanjenja rizika od nezaposlenosti u izvanrednoj situaciji nakon izbijanja bolesti COVID-19

29.9.2020   
               
               
                  HR
               
               
                  Službeni list Europske unije
               
               
                  L 314/21
               
            
         PROVEDBENA ODLUKA VIJEĆA (EU) 2020/1346
         od 25. rujna 2020.
         o odobravanju na temelju Uredbe (EU) 2020/672 privremene potpore Helenskoj Republici radi smanjenja rizika od nezaposlenosti u izvanrednoj situaciji nakon izbijanja bolesti COVID-19
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) 2020/672 od 19. svibnja 2020. o uspostavi Europskog instrumenta za privremenu potporu radi smanjenja rizika od nezaposlenosti u izvanrednoj situaciji (SURE) nakon izbijanja bolesti COVID-19 (1), a posebno njezin članak 6. stavak 1.,
         uzimajući u obzir prijedlog Europske komisije,
         budući da:
         
                     (1)
                  
                  
                     Grčka je 6. kolovoza 2020. podnijela zahtjev za financijsku pomoć Unije kako bi dopunila svoje nacionalne napore u odgovoru na učinak izbijanja bolesti COVID-19 i socioekonomske posljedice izbijanja te bolesti za radnike i samozaposlene osobe.
                  
               
                     (2)
                  
                  
                     Očekuje se da će izbijanje bolesti COVID-19 i izvanredne mjere koje je Grčka uvela za ograničavanje izbijana te bolesti i njezinih socioekonomskih i zdravstvenih posljedica dramatično utjecati na javne financije. U Komisijinoj proljetnoj prognozi 2020. procijenjeno je da će Grčka do kraja 2020. zabilježiti deficit opće države od 6,4 % i dug opće države od 196,4 % bruto domaćeg proizvoda (BDP). U Komisijinoj ljetnoj privremenoj prognozi 2020. predviđeno je smanjenje BDP-a Grčke za 9 % u 2020.
                  
               
                     (3)
                  
                  
                     Izbijanje bolesti COVID-19 dovelo je do imobilizacije znatnog dijela radne snage u Grčkoj. To je dovelo do iznenadnog i znatnog povećanja javnih rashoda u Grčkoj u vezi s posebnom naknadom koja se isplaćuje zaposlenicima u privatnom sektoru čiji su ugovori o radu obustavljeni zbog krize, troškovima pokrića njihova socijalnog osiguranja u razdoblju obustave, posebnom naknadom koja se isplaćuje stručnjacima koji su samozaposleni, programom skraćenog radnog vremena i doprinosima poslodavca za socijalno osiguranje zaposlenika u sezonskim poduzećima u tercijarnom sektoru, kako je navedeno u uvodnim izjavama od 4. do 8.
                  
               
                     (4)
                  
                  
                     Konkretnije, „Pravnim aktom od 14. ožujka 2020.” (2), koji je naveden u zahtjevu Grčke od 6. kolovoza 2020., uvedena je posebna naknada za zaposlenike u privatnom sektoru čiji su ugovori o radu obustavljeni. Cilj je te mjere zaštititi radna mjesta u trgovačkim društvima koja prestanu poslovati na temelju javnog naloga ili pripadaju gospodarskim sektorima koji su teško pogođeni izbijanjem bolesti COVID-19 te se odnosi na pružanje posebne mjesečne naknade u iznosu od 534 EUR zaposlenicima čiji su ugovori o radu obustavljeni od sredine ožujka 2020. Preduvjet za korištenje programa jest da poslodavac zadrži isti broj zaposlenika (što znači točno te iste zaposlenike) u razdoblju koje je jednako razdoblju na koje je ugovor o radu bio obustavljen.
                  
               
                     (5)
                  
                  
                     Tijela su usto uvela državno financiranje pokrića socijalnog osiguranja zaposlenika koji primaju posebnu naknadu iz uvodne izjave 4. Preduvjet za korištenje programa jest da poslodavac zadrži isti broj zaposlenika (što znači te iste zapolenike) u razdoblju koje je jednako razdoblju na koje je ugovor o radu bio obustavljen.
                  
               
                     (6)
                  
                  
                     „Pravnim aktom od 20. ožujka 2020.” (3), koji je naveden u zahtjevu Grčke od 6. kolovoza 2020., uvedena je posebna naknada za stručnjake koji su samozaposleni (ekonomisti, računovođe, inženjeri, odvjetnici, liječnici, nastavnici i znanstvenici). Mjera se odnosi na jednokratnu posebnu naknadu u iznosu od 600 EUR koja se isplaćuje takvim stručnjacima ili u travnju ili u lipnju 2020..
                  
               
                     (7)
                  
                  
                     Program skraćenog radnog vremena koji se primjenjuje od 15. lipnja 2020. do 15. listopada 2020. u svim trgovačkim društvima, uz iznimku zrakoplovne industrije u kojoj je moguće produljenje do kraja 2020., uveden je na temelju „Zakona 4690/2020” (4), koji je naveden u zahtjevu Grčke od 6. kolovoza 2020. Pravo ostvaruju ona trgovačka društva u kojima je zabilježen pad prometa od najmanje 20 %, a mjerom se omogućuje skraćivanje tjednog broja radnih sati zaposlenika do 50 % pod uvjetom da se zadrži radni odnos. Od 15. lipnja 2020. do 30. lipnja 2020. država je pokrila 60 % neto dohotka zaposlenika i 60 % doprinosa poslodavca za socijalno osiguranje za neodrađene sate. Od 1. srpnja 2020. država pokriva 100 % doprinosa za socijalno osiguranje poslodavca i zaposlenika za neodrađene sate te 60 % neto dohotka zaposlenika za neodrađene sate.
                  
               
                     (8)
                  
                  
                     Naposljetku, „Zakonom 4714/2020” (5), koji je naveden u zahtjevu Grčke od 6. kolovoza 2020., uvodi se državno financiranje doprinosa poslodavca za socijalno osiguranje zaposlenika u sezonskim poduzećima. Mjera je usmjerena na sezonska poduzeća u tercijarnom sektoru, odnosno na poduzeća u kojima je 50 % prometa koncentrirano u trećem tromjesečju godine na temelju podataka za 2019., a cilj joj je financiranje doprinosa poslodavca za socijalno osiguranje tijekom srpnja, kolovoza i rujna 2020. pod uvjetom da trgovačka društva zadrže isti broj zaposlenika koji su imala 30. lipnja 2020.
                  
               
                     (9)
                  
                  
                     Grčka ispunjava uvjete za podnošenje zahtjeva za financijsku pomoć utvrđene u članku 3. Uredbe (EU) 2020/672. Grčka je Komisiji dostavila odgovarajuće dokaze o povećanju stvarnih i planiranih javnih rashoda za 2 728 000 000 EUR od 1. veljače 2020. zbog nacionalnih mjera poduzetih za rješavanje socioekonomskih posljedica izbijanja bolesti COVID-19. To je iznenadno i znatno povećanje jer se odnosi na nove mjere kojima je obuhvaćen znatan udio poduzeća i radne snage u Grčkoj.
                  
               
                     (10)
                  
                  
                     Komisija se u skladu s člankom 6. Uredbe (EU) 2020/672 savjetovala s Grčkom i provjerila je odnosi li se iznenadno i znatno povećanje stvarnih i planiranih javnih rashoda izravno na programe skraćenog radnog vremena i slične mjere navedene u zahtjevu od 6. kolovoza 2020.
                  
               
                     (11)
                  
                  
                     Stoga bi trebalo pružiti financijsku pomoć kako bi se Grčkoj pomoglo u rješavanju socioekonomskih posljedica ozbiljnih gospodarskih poremećaja uzrokovanih izbijanjem bolesti COVID-19. Komisija bi trebala donijeti odluke o dospijećima, iznosu obrokâ i tranši te o njihovoj isplati u bliskoj suradnji s nacionalnim tijelima.
                  
               
                     (12)
                  
                  
                     Ovom Odlukom ne bi se trebao dovoditi u pitanje ishod postupaka u vezi s narušavanjem funkcioniranja unutarnjeg tržišta, osobito na temelju članaka 107. i 108. Ugovora. Ona nema prednost pred zahtjevom iz članka 108. Ugovora da države članice obavijeste Komisiju o slučajevima potencijalne državne potpore.
                  
               
                     (13)
                  
                  
                     Grčka bi trebala redovito obavješćivati Komisiju o izvršenju planiranih javnih rashoda kako bi Komisija mogla procijeniti u kojoj je mjeri Grčka te rashode izvršila.
                  
               
                     (14)
                  
                  
                     Odluka o dodjeli financijske pomoći donesena je uzevši u obzir postojeće i očekivane potrebe Grčke, kao i zahtjeve za financijsku pomoć na temelju Uredbe (EU) 2020/672 koje su već podnijele ili ih planiraju podnijeti druge države članice, primjenjujući pritom načela jednakog postupanja, solidarnosti, proporcionalnosti i transparentnosti,
                  
               DONIJELO JE OVU ODLUKU:
         
            Članak 1.
            Grčka ispunjava uvjete utvrđene u članku 3. Uredbe (EU) 2020/672.
         
         
            Članak 2.
            
               1.   Unija Grčkoj stavlja na raspolaganje zajam u maksimalnom iznosu od 2 728 000 000 EUR. Maksimalno prosječno dospijeće zajma iznosi 15 godina.
            
            
               2.   Razdoblje raspoloživosti financijske pomoći odobrene ovom Odlukom je 18 mjeseci i počinje teći od prvog dana nakon što ova Odluka počne proizvoditi učinke.
            
            
               3.   Financijsku pomoć Unije Komisija Grčkoj stavlja na raspolaganje u najviše osam obroka. Obrok se može isplatiti u jednoj ili nekoliko tranši. Rokovi dospijeća tranši iz prvog obroka mogu biti dulji od maksimalnog prosječnog dospijeća iz stavka 1. U takvim slučajevima, rokovi dospijeća sljedećih tranši utvrđuju se tako da se, nakon isplate svih obroka, poštuje maksimalno prosječno dospijeće iz stavka 1.
            
            
               4.   Prvi obrok isplaćuje se podložno stupanju na snagu sporazuma o zajmu iz članka 8. stavka 2. Uredbe (EU) 2020/672.
            
            
               5.   Grčka plaća troškove financiranja Unije iz članka 4. Uredbe (EU) 2020/672 za svaki obrok uvećane za sve naknade, troškove i izdatke Unije koji nastanu zbog bilo kojeg financiranja povezanogsa zajmom odobrenim na temelju stavka 1. ovog članka.
            
            
               6.   Komisija odlučuje o iznosu i isplati obrokâ, kao i o iznosu tranši.
            
         
         
            Članak 3.
            Grčka može financirati sljedeće mjere:
            
                        (a)
                     
                     
                        posebnu naknadu koja se isplaćuje zaposlenicima čiji su ugovori o radu obustavljeni, kako je predviđeno u članku 13. „Pravnog akta od 14. ožujka 2020.”;
                     
                  
                        (b)
                     
                     
                        pokriće socijalnog osiguranja zaposlenika na koje se primjenjuje mjera iz točke (a) ovoga članka, kako je predviđeno u članku 13. „Pravnog akta od 14. ožujka 2020.”;
                     
                  
                        (c)
                     
                     
                        posebnu naknadu stručnjacima koji su samozaposleni, kako je predviđeno u članku 8. „Pravnog akta od 20. ožujka 2020.”;
                     
                  
                        (d)
                     
                     
                        program skraćenog radnog vremena, kako je predviđeno u članku 31. „Zakona 4690/2020”;
                     
                  
                        (e)
                     
                     
                        doprinose poslodavca za socijalno osiguranje zaposlenika u sezonskim poduzećima u tercijarnom sektoru, kako je predviđeno u članku 123. „Zakona 4714/2020”.
                     
                  
         
            Članak 4.
            Grčka do 30. ožujka 2021. i svakih šest mjeseci nakon toga obavješćuje Komisiju o izvršenju planiranih javnih rashoda, sve do potpunog izvršenja tih planiranih javnih rashoda.
         
         
            Članak 5.
            Ova je Odluka upućena Helenskoj Republici.
            Ova Odluka proizvodi učinke od dana priopćenja adresatu.
         
         
            Članak 6.
            Ova Odluka objavljuje se u Službenom listu Europske unije.
         
         
            Sastavljeno u Bruxellesu 25. rujna 2020.
            
               
                  Za Vijeće
               
               
                  Predsjednik
               
               M. ROTH
            
         
         
            (1)  SL L 159, 20.5.2020., str. 1.
         
         
            (2)  Pravni akt od 14. ožujka 2020. (Službeni list A’ 64) potvrđen člankom 3. Zakona 4682/2020 (Službeni list A’ 76), Ministarska odluka 12998/232 (Službeni list B’ 1078/28. ožujka 2020.), Ministarska odluka 16073/287/22. travnja 2020. (Službeni list B’ 1547/22. travnja 2020.), Ministarska odluka 17788/346/8. svibnja 2020. (Službeni list B’ 1779/10. svibnja 2020.) i Ministarska odluka 23102/477/2020 (Službeni list B’ 2268/13. lipnja 2020.).
         
            (3)  Pravni akt od 20. ožujka 2020. (Službeni list A’ 68) potvrđen člankom 1. Zakona 4683/2020 (Službeni list A’ 83).
         
            (4)  Zakon 4690/2020 (Službeni list A’ 104) potvrđen člancima 122. i 123. Zakona 4714/2020 (Službeni list A’ 148), Ministarska odluka 23103/478 (Službeni list B 2274/14. lipnja 2020.) i Ministarska odluka 32085/1771.
         
            (5)  Zakon 4714/2020 (Službeni list A’ 148) potvrđen Ministarskom odlukom 32085/1771.